এই ইয়াদ আলী ব্যাপারীর নামটা ইয়াদ আলী হিসাবে চাউর হতে থাকে তার এই খ্যাল্লা বানানোর পর থেকেই। তার ডাকনাম ছিল চিকা  ব্যাপারী। এখনও অনেকেই চিকা ব্যাপারী বলেই ডাকে। মানুষের নাম হিসাবে চিকা একটা বিশ্রী নাম, তাই না? এই চিকা শব্দটা কিন্তু দেওয়াল-লিখনের প্রতিশব্দ চিকা নয়। এই চিকা হলো ইঁদুরের মতো দেখতে ছুঁচো নামের ওই বিশ্রী প্রাণীটা। ঠিক কী কারণে যে ওই মানুষটার নাম চিকা হয়ে গিয়েছিল আমার জানা নেই। তবে এরকম নাম কিন্তু আমাদের বাংলা সংস্কৃতিতে প্রচুর আছে; আর এ ধরনের নামকরণের পেছনে প্রায় ক্ষেত্রেই কোনো-না-কোনো বাস্তব ঘটনার ভূমিকা থাকে।